text: Designskole bliver i Kolding
  23 juni 2010 kl. 09.40
  Designskolen i Kolding med omkring 390 studerende er ikke truet.
  Det fastslår folketingsmedlem Preben Rudiengaard (V), der er næstformand i Folketingets kulturudvalg.
  Aftalen om de videregående uddannelser under Kulturministeriet skal genforhandles til efteråret.
  Et udvalg under Kulturministeriet har overvejet en fusion mellem Arkitektskolen i Århus og Designskolen i Kolding.
  - Men der er tale om en administrativ sammenlægning, så de to uddannelser får en fælles ledelse. Designskolen bliver ikke lukket eller flyttet fra Kolding, fastslår Preben Rudiengaard.
  
  Modstandsgruppe
  Tankerne om en sammenlægning af de to skoler har fået formanden for regional udvikling i Region Syddanmark, Lasse Krull (K), til at danne en modstandsgruppe, der skal slås for at bevare designskolen i Kolding.
  Kulturministeriet har tidligere sammenlagt uddannelser, uden at det har ændret skolernes fysiske rammer.
  1. januar blev Vestjysk Musikkonservatorium i Esbjerg langt sammen med Skuespilskolen ved Odense Teater. Aktiviteten på de to skoler er stadig som den var før sammenlægningen.
  